ฟิทช์ชี้การเมืองฉุดลูกหนี้อิออน-บง.สินอุตสาหกรรม
ฟิทช์คาดว่าเหตุจลาจลกระทบกลุ่มลูกหนี้บัตรเครดิตและกลุ่มลูกหนี้เช่าซื้อรถยนต์ภายใต้โครงการแปลงสินทรัพย์เป็นหลักทรัพย์
26 พ.ค. 2553

ฟิทช์คาดว่าเหตุจลาจลกระทบกลุ่มลูกหนี้บัตรเครดิตและกลุ่มลูกหนี้เช่าซื้อรถยนต์ภายใต้โครงการแปลงสินทรัพย์เป็นหลักทรัพย์ 
ฟิทช์ เรทติ้งส์ แสดงความเห็นว่า จากเหตุการณ์ความไม่สงบทางการเมืองของประเทศไทย น่าจะส่งผลกระทบต่อผลการดำเนินงานของกลุ่มลูกหนี้บัตรเครดิตและกลุ่มลูกหนี้เช่าซื้อรถยนต์ภายใต้โครงการแปลงสินทรัพย์เป็นหลักทรัพย์ สืบเนื่องจากการหยุดชะงักในการประกอบธุรกิจและการถูกเลิกจ้างงานของลูกหนี้บางกลุ่ม  จากการที่กรุงเทพมหานครเป็นศูนย์กลางของเหตุการณ์ความไม่สงบทางการเมือง กลุ่มลูกหนี้ในพื้นที่ดังกล่าวคาดว่าจะได้รับผลกระทบมากที่สุด ในขณะที่ผลกระทบที่มีต่อภาคธุรกิจและการถูกเลิกจ้างงานในต่างจังหวัดคาดว่าจะมีความรุนแรงน้อยกว่า
แม้ว่าสภาวะเศรษฐกิจที่ดีขึ้นได้ส่งผลให้อัตราส่วนลูกหนี้ผิดนัดชำระ (delinquency rate) ในโครงการแปลงสินทรัพย์เป็นหลักทรัพย์ประเภทกลุ่มลูกหนี้บัตรเครดิตของ บริษัท อิออน ธนสินทรัพย์ (ประเทศไทย) จำกัด มหาชน (AEONTS) ปรับตัวดีขึ้นตั้งแต่ไตรมาสที่สี่ของปี 2552 เป็นต้นมา ผลกระทบทางการเมืองดังกล่าวข้างต้นคาดว่าจะส่งผลให้อัตราส่วนลูกหนี้ผิดนัดชำระของโครงการ เพิ่มสูงขึ้นในช่วงหนึ่งถึงสองไตรมาสข้างหน้า เนื่องจากลูกหนี้บ้างส่วนภายใต้โครงการอยู่ในเขตกรุงเทพมหานคร  สำหรับกลุ่มลูกหนี้เช่าซื้อรถยนต์  ฟิทช์คาดว่าผลกระทบดังกล่าวจะมีความรุนแรงน้อยกว่า เนื่องจากลูกหนี้ส่วนใหญ่มีการผ่อนชำระค่างวดมาเป็นระยะเวลานานรวมทั้งลูกหนี้ส่วนใหญ่ไม่ได้อยู่ในเขตกรุงเทพมหานคร  
อย่างไรก็ตาม อัตราส่วนลูกหนี้ผิดนัดชำระของโครงการแปลงสินทรัพย์เป็นหลักทรัพย์ประเภทกลุ่มลูกหนี้เช่าซื้อรถยนต์ของบริษัทเงินทุน สินอุตสาหกรรม จำกัด มหาชน (SICCO) ทั้งสองโครงการ ยังคงอยู่ในระดับสูงถึงแม้ว่าสภาพเศรษฐกิจจะดีขึ้นตั้งแต่ไตรมาสที่สี่ของปี 2552 ทั้งนี้บางส่วนเนื่องมาจากอัตราส่วนลูกหนี้ผิดนัดชำระที่สูงของกลุ่มลูกหนี้ประเภทรถบรรทุก
ในขณะนี้  ฟิทช์คาดว่าระดับส่วนช่วยสนับสนุนเครดิต (credit enhancement) ของทั้งโครงการแปลงสินทรัพย์เป็นหลักทรัพย์ประเภทกลุ่มลูกหนี้บัตรเครดิตและกลุ่มลูกหนี้เช่าซื้อรถยนต์ น่าจะเพียงพอที่จะรองรับผลการดำเนินงานของลูกหนี้ที่อ่อนแอลงได้ในระดับหนึ่ง  
อย่างไรก็ตาม หุ้นกู้ชุด C ที่มีอันดับเครดิต A(tha) ภายใต้โครงการแปลงสินทรัพย์เป็นหลักทรัพย์ประเภทกลุ่มลูกหนี้บัตรเครดิต และหุ้นกู้ที่ออกโดยบริษัทซิกโก้ นิติบุคคลเฉพาะกิจ 2 จำกัด ซึ่งเป็นโครงการแปลงสินทรัพย์เป็นหลักทรัพย์ประเภทกลุ่มลูกหนี้เช่าซื้อรถยนต์ของ SICCO  มีแนวโน้มอันดับเครดิตเป็นลบ ซึ่งบ่งชี้ถึงความสามารถที่จะรองรับผลกระทบจากสภาวะผลการดำเนินงานที่อ่อนตัวลงได้น้อยกว่าเมื่อเทียบกับหุ้นกู้ชุดอื่นๆ ทั้งนี้ฟิทช์จะติดตามผลกระทบของความไม่สงบทางการเมืองที่มีต่อผลการดำเนินงานของโครงการอย่างต่อเนื่อง
สำหรับอันดับเครดิตของโครงการหุ้นกู้ระยะสั้นที่ออกแบบต่อเนื่อง (ABCP)  สำหรับสินทรัพย์ประเภทลูกหนี้เช่าซื้อที่อยู่อาศัย และโครงการแปลงสินทรัพย์เป็นหลักทรัพย์ที่มีค่าเช่าและค่าบริการต่างๆ จากอาคารศูนย์ราชการ เป็นสินทรัพย์ภายใต้โครงการ (CMBS)   ฟิทช์คาดว่าจะไม่ได้รับผลกระทบจากเหตุความไม่สงบทางการเมือง เนื่องจากอันดับเครดิตของหุ้นกู้ภายใต้โครงการ ABCP   ขึ้นอยู่กับอันดับเครดิตของการเคหะแห่งชาติ ซึ่งเป็นผู้ขายสินทรัพย์ภายโครงการ ในขณะที่อันดับเครดิตของหุ้นกู้ภายใต้โครงการ CMBS   ขึ้นอยู่กับอันดับเครดิตของกรมธนารักษ์ ซึ่งเป็นผู้เช่ารายเดียวของโครงการ
ณ วันที่ 26 พฤษภาคม 2553  จำนวนหุ้นกู้ภายใต้โครงการแปลงสินทรัพย์เป็นหลักทรัพย์ที่ได้รับการจัดอันดับเครดิตภายในประเทศ (national rating) โดยฟิทช์ มีทั้งสิ้น 17 ชุด ประกอบด้วย หุ้นกู้จากโครงการแปลงสินทรัพย์เป็นหลักทรัพย์ประเภทกลุ่มลูกหนี้เช่าซื้อรถยนต์และกลุ่มลูกหนี้บัตรเครดิต หุ้นกู้ภายใต้โครงการ CMBS และหุ้นกู้ภายใต้โครงการ ABCP    ซึ่งหุ้นกู้ดังกล่าวมีอันดับเครดิตตั้งแต่ AAA(tha) ถึง A(tha)   
ในปี 2552 ฟิทช์ได้ประกาศคงอันดับเครดิตหุ้นกู้ทั้งหมดภายใต้โครงการแปลงสินทรัพย์เป็นหลักทรัพย์ โดยมีหุ้นกู้ 2 ชุดที่มีแนวโน้มอันดับเครดิตเป็นลบ 
นอกจากนี้ ฟิทช์ได้ประกาศให้อันดับเครดิตสากลสกุลเงินในประเทศระยะยาวที่ A- แนวโน้มอันดับเครดิตเป็นลบ แก่หุ้นกู้ภายใต้โครงการแปลงสินทรัพย์เป็นหลักทรัพย์ประเภทกลุ่มลูกหนี้บัตรเครดิตของ AEONTS ที่ออกในเดือนพฤษภาคม 2553